PEKING. Peking si predvolal diplomatov z krajín skupiny G7 na protest proti vyhláseniu kritizujúcemu stavebné aktivity Číny v sporných oblastiach Juhočínskeho mora, informovala v stredu agentúra AP.
Čínska vláda už v utorok kritizovala vyhlásenie ministrov zahraničných vecí G7 z pondelka, v ktorom sa spomína vytváranie umelej pevniny v sporných častiach Juhočínskeho mora. Šéfovia diplomacií G7 rokovali v nedeľu a v pondelok v japonskej Hirošime.Prečítajte si tiež: Prečítajte si tiež:
Hovorca čínskeho ministerstva zahraničných vecí Lu Kchang uviedol, že Čína diplomatom vysvetlila svoj postoj v tejto záležitosti. Podľa nepotvrdených informácií si Peking ešte v utorok predvolal japonského veľvyslanca a z ďalších siedmich krajín nižšie postavených diplomatov.
Peking obhajoval svoje aktivity v oblasti Spratlyho ostrovov a obvinil skupinu G7 z odchyľovania od svojej úlohy, ktorou je zabezpečovanie fungovania svetovej ekonomiky, uviedla AP. Jej členovia podľa neho dramatizujú dianie v Juhočínskom mori a prispievajú k napätiu v tomto regióne, s čím vyjadruje Čína "veľkú nespokojnosť".Prečítajte si tiež: Prečítajte si tiež:
Šéfovia diplomacií siedmich priemyselne najvyspelejších krajín vydali v pondelok na záver svojho stretnutia v Japonsku vyhlásenie, kde dôrazne odmietajú akékoľvek "zastrašujúce, donucovacie alebo provokatívne jednostranné konanie, ktoré by mohlo zmeniť status quo a zvýšiť napätie". Čína sa v ňom však priamo nespomína.
Čína vybudovala v spornej časti Juhočínskeho mora niekoľko nových ostrovov navŕšením piesku na útesy, čo odsudzujú okrem okolitých krajín aj Spojené štáty. Peking si nárokuje takmer celú spornú oblasť Juhočínskeho mora, kde sa predpokladajú bohaté ložiská ropy a zemného plynu.